CELEX: 32012R0161
Language: lt
Date: 2012-02-23 00:00:00
Title: 2012 m. vasario 23 d. Komisijos reglamentas (ES) Nr. 161/2012 dėl skubos priemonių, taikomų siekiant apsaugoti juodadėmių menkių išteklius į vakarus nuo Škotijos esančiuose vandenyse

24.2.2012   
            
            
               LT
            
            
               Europos Sąjungos oficialusis leidinys
            
            
               L 52/6
            
         KOMISIJOS REGLAMENTAS (ES) Nr. 161/2012
   2012 m. vasario 23 d.
   dėl skubos priemonių, taikomų siekiant apsaugoti juodadėmių menkių išteklius į vakarus nuo Škotijos esančiuose vandenyse
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2002 m. gruodžio 20 d. Reglamentą (EB) Nr. 2371/2002 dėl žuvų išteklių apsaugos ir tausojančio naudojimo pagal bendrąją žuvininkystės politiką (1), ypač į jo 7 straipsnį,
   kadangi:
   
               (1)
            
            
               pagal Reglamentą (EB) Nr. 2371/2002 bendroje žuvininkystės politikoje turi būti numatytos nuoseklios priemonės, susijusios su gyvųjų vandens išteklių apsauga, valdymu ir naudojimu, įskaitant specialias priemones, kuriomis būtų siekiama sumažinti žvejybos poveikį jūros ekosistemoms ir netikslinėms rūšims;
            
         
               (2)
            
            
               siekiant apsaugoti atlantines menkes, juodadėmes menkes ir paprastuosius merlangus Tarybos reglamento (EB) Nr. 43/2009 (2), iš dalies pakeisto Reglamentu (EB) Nr. 1288/2009 (3) ir Europos Parlamento ir Tarybos reglamentu (EB) Nr. 579/2011 (4), III priedo 6.1 punktu nustatoma ICES VIa kvadrato zona, kurioje draudžiama žvejybos veikla (toliau – „vandenys į vakarus nuo Škotijos“);
            
         
               (3)
            
            
               nukrypstant nuo tokio draudimo, Reglamento (EB) Nr. 43/2009 III priedo 6.5 ir 6.6 punktuose numatyta, kad leidžiama žvejoti norveginius omarus ir leidžiama žvejoti tralais, daniškais velkamaisiais tinklais arba panašiais žvejybos įrankiais, jei tenkinamos tam tikros sąlygos, visų pirma reikalavimas, kad bet koks atlantinių menkių, juodadėmių menkių ir (arba) paprastųjų merlangų mišinys sudarytų ne daugiau kaip tam tikrą procentinę sužvejotų žuvų kiekio dalį;
            
         
               (4)
            
            
               tokio reikalavimo tikslas – sumažinti šių trijų išteklių žuvų mirtingumą dėl žvejybos jų paplitimo rajone, uždraudžiant jas žvejoti kaip tikslines rūšis;
            
         
               (5)
            
            
               įrodymuose ir rekomendacijose, kurias Komisija gavo iš Tarptautinės jūros tyrinėjimo tarybos (ICES) ir iš Žuvininkystės mokslo, technikos ir ekonomikos komiteto (STECF) pabrėžiama, kad dėl ICES VIa kvadratui nustatytų sužvejoto kiekio sudėties taisyklių į jūrą išmetamos žuvys;
            
         
               (6)
            
            
               ICES nurodo, kad juodadėmių menkių išteklių ICES VIa kvadrate dydis nesiekia saugių biologinių ribų; vis dėlto, ICES taip pat nurodo, kad dėl pastarojo meto didesnio už vidutinį populiacijos pasipildymo neršianti išteklių biomasė padidės;
            
         
               (7)
            
            
               dėl tebesitęsiančio atitinkamų metų klasių individų gausėjimo šios žuvys dabar bus pradedamos žvejoti. Sužvejoto kiekio sudėties taisyklių taikymas reikš tolesnį į jūrą išmetamų šių išteklių žuvų kiekio didėjimą, nes bus siekiama laikytis iškraunamo žuvų kiekio taisyklių, o šios žuvys nespės prisidėti prie būsimos išteklių reprodukcijos. Išteklių, kurių dydis nesiekia saugių biologinių ribų, neršiančios biomasės išnaikinimas – tai rimta grėsmė ilgalaikiam išteklių atsinaujinimui ir tvarumui. Nuolat taikant sužvejoto kiekio sudėties taisykles, kontroliuojamas ne sužvejotas, o iškraunamas kiekis. Nepriklausomai nuo bet kokių kvotos pakeitimų, dėl dabartinės didėjančios juodadėmių menkių išteklių gausos didės ir reguliavimo priemonių nulemtas į jūrą išmetamų žuvų kiekis;
            
         
               (8)
            
            
               juodadėmių menkių žvejybos galimybių padidinimas ICES VIa kvadrate nuo 2012 m. vasario mėn. lems žvejybos intensyvumo padidėjimą. Visos pastangos panaudoti 2012 m. žvejybos galimybes sąlygos padidintą bet kurių išteklių žuvų, sužvejotų kartu su juodadėmėmis menkėmis, visų pirma, paprastųjų merlangų ir atlantinių menkių, mirtingumą dėl žvejybos;
            
         
               (9)
            
            
               kadangi pagrindinė juodadėmių menkių žvejyba vyksta nuo vasario, reikia įvesti pakeitimus, kuriais nedelsiant būtų užkirstas kelias pernelyg gausiam žuvų išmetimui į jūrą;
            
         
               (10)
            
            
               jei ir toliau vis daugiau juodadėmių menkių išteklių žuvų bus išmetama į jūrą, bus pakenkta būsimam šių išteklių atsikūrimui ir reprodukcijai. Žvejybos galimybių padidinimas iki maksimalios ribos kelia grėsmę kitų išteklių tvarumui. Yra pavojus, kad dėl didelio išteklių žuvų mirtingumo dėl žvejybos, jie patirs daugiau didelių nuosmukių;
            
         
               (11)
            
            
               iškrovimo reikalavimų ir neišvengiamo juodadėmių menkių sužvejojimo prieštara 2012 m. smarkiai išaugs. Todėl reikia nedelsiant sustabdyti sužvejoto kiekio sudėties taisyklių taikymą juodadėmių menkių išteklių atveju, kad būtų išvengta didelės grėsmės šių išteklių atsinaujinimui vandenyse į vakarus nuo Škotijos ir užkirstas kelias kitų išteklių žvejybos intensyvėjimui, tuo pat metu sudarant sąlygas racionaliai naudoti 2012 m. žvejybos galimybes,
            
         PRIĖMĖ ŠĮ REGLAMENTĄ:
   1 straipsnis
   Šio reglamento taikymo laikotarpiu Reglamento (EB) Nr. 43/2009 III priedo A dalies 6.5 iii ir 6.6 ii papunkčiuose nustatyta sužvejojamo kiekio sudėties procentinė dalis juodadėmių menkių atveju netaikoma.
   2 straipsnis
   Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
   Jis taikomas iki 2012 m. rugpjūčio 25 d.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2012 m. vasario 23 d.
      
         
            Komisijos vardu
         
         
            Pirmininkas
         
         José Manuel BARROSO
      
   
   
      (1)  OL L 358, 2002 12 31, p. 59.
   
      (2)  OL L 22, 2009 1 26, p. 1.
   
      (3)  OL L 347, 2009 12 24, p. 6.
   
      (4)  OL L 165, 2011 6 24, p. 1.